Tarbijahinnaindeks tõusis 2011. aasta mais võrreldes eelmise aasta maiga 5,4%, toidukaubad ja mittealkohoolsed joogid kallinesid sama ajaga 12,2%, teatas statistikaamet.    Võrreldes aprilliga 2011 kallines tarbijahinnaindeks 0,1%. Kaubad olid 2010. aasta maiga võrreldes 6,7% ja teenused 3,0% kallimad. Kaupade ja teenuste administratiivselt reguleeritavad hinnad on eelmise aasta maiga võrreldes tõusnud  5,1% ja mittereguleeritavad hinnad 5,4%.    Eelmise aasta maiga võrreldes mõjutas indeksit kõige rohkem toidu ja mittealkohoolsete jookide 12,2%-line kallinemine, mis andis kogutõusust üle poole. Mullu sama ajaga võrreldes on enim kallinenud kartul (77%), kohv (56%) ja suhkur (55%). Üle 30%-lise tõusu on läbi teinud veel tangained (37%), õunad (35%), taimeõli (34%) ja jahu (31%). Munad olid aga 14,6% odavamad.    Aprilliga võrreldes olid mais tarbijahinnaindeksi suurimateks mõjutajateks  köögivilja 4,3%-line odavnemine, soojusenergia 2%-line hinnatõus, mootorikütuse 1,6%-line hinnalangus ja majutusteenuste 16,8%-line sesoonne kallinemine. Võrreldes aprilliga oli hiina kapsas 23% ning tomatid-kurgid 13% odavamad, lennureisid aga 13% kallimad.    Lemmi Kann  Raamatupidaja.ee